รัฐบาลไทย-ข่าวทำเนียบรัฐบาล-กระทรวงแรงงาน ปลดล็อคต่างด้าว 4 สัญชาติ เริ่มยื่น Name List ได้ตั้งแต่วันที่ 1 ส.ค. 65
วันจันทร์ที่ 1 สิงหาคม 2565
กระทรวงแรงงาน ปลดล็อคต่างด้าว 4 สัญชาติ เริ่มยื่น Name List ได้ตั้งแต่วันที่ 1 ส.ค. 65
กระทรวงแรงงาน เปิดให้นายจ้าง/สถานประกอบการดําเนินการยื่นบัญชีรายชื่อแจ้งความต้องการจ้างแรงงาน 4 สัญชาติ (กัมพูชา ลาว เมียนมา และเวียดนาม) ตามมติ ครม.วันที่ 5 ก.ค. 65 ผ่านระบบออนไลน์
ตั้งแต่ 1 – 15 ส.ค. 65 เพื่อสามารถอยู่และทํางานได้ถึง 13 ก.พ. 68
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า พล.อ. ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ให้ความสําคัญกับการบริหารจัดการการทํางานของคนต่างด้าวสัญชาติกัมพูชา ลาว เมียนมา และเวียดนาม เพื่อรองรับการฟื้นฟูประเทศภายหลังการผ่อนคลายมาตรการป้องกันและควบคุมโรคติดเชื้อไวรัสโคโรนา 2019 กระทรวงแรงงานจึงเสนอต่อครม.และมีมติเห็นชอบ เมื่อวันที่ 5 ก.ค. 65 ให้กลุ่มคนต่างด้าวสัญชาติกัมพูชา ลาว เมียนมา และเวียดนามที่มี “สถานะไม่ถูกต้อง” ที่ประสงค์จะทํางานและมีนายจ้าง สามารถอยู่และทํางานเป็นการชั่วคราวได้ไม่เกินวันที่ 13 ก.พ. 66 และเมื่อได้รับอนุญาตทํางานและตรวจลงตราถึงวันที่ 13 ก.พ. 66 แล้ว หากประสงค์จะทํางานต่อไป สามารถอยู่และทํางานเป็นการชั่วคราวได้ไม่เกินวันที่ 13 ก.พ. 68 โดยขออนุญาตให้อยู่และทํางาน 2 ครั้ง ครั้งละไม่เกิน 1 ปี ครั้งแรกไม่เกิน 13 ก.พ. 67 และครั้งที่ 2 ไม่เกิน 13 ก.พ. 68 โดยที่แรงงานกลุ่มดังกล่าวจะต้องทํางานอยู่กับนายจ้างก่อนวันที่ครม.มีมติเห็นชอบ โดยเริ่มดําเนินการลงทะเบียนและยื่นบัญชีรายชื่อได้ตั้งแต่วันที่ 1 ส.ค. 65 ผ่านระบบอนุญาตทํางานคนต่างด้าวทางอิเล็กทรอนิกส์ ที่เว็บไซต์ e-workpermit.doe.go.th
ด้านนายไพโรจน์ โชติกเสถียร อธิบดีกรมการจัดหางานกล่าวว่า สําหรับนายจ้างที่ต้องการจ้างแรงงานสัญชาติ กัมพูชา ลาว เมียนมา และเวียดนาม ที่มีสถานะไม่ถูกต้อง ให้ดําเนินการดังนี้
1. นายจ้าง/สถานประกอบการ หรือบริษัทนําคนต่างด้าวมาทํางานในประเทศ ลงทะเบียนผ่านระบบอิเล็กทรอนิกส์ ที่เว็บไซต์ e-workpermit.doe.go.th เพื่อขอรับชื่อผู้ใช้งานและรหัสผ่าน
2. ยื่นบัญชีรายชื่อแจ้งความต้องการจ้างแรงงานต่างด้าว (Name list) ต่อกรมการจัดหางาน พร้อมด้วยรูปถ่ายปัจจุบันของคนต่างด้าวซึ่งเห็นภาพใบหน้าชัดเจน ผ่านระบบอิเล็กทรอนิกส์ ที่เว็บไซต์ e-workpermit.doe.go.th และชําระค่าธรรมเนียมผ่านธนาคารกรุงไทย โดยมีค่ายื่นคําขอฉบับละ 100 บาท และค่าธรรมเนียมใบอนุญาตทํางานฉบับละ 900 บาท หลังจากนั้นธนาคารกรุงไทยจะออกใบเสร็จรับเงินให้แก่นายจ้าง ระยะเวลาดําเนินการ 15 วัน ตั้งแต่วันที่ 1 - 15 สิงหาคม 65
3. นายจ้างยื่นคําขออนุญาตทํางานแทนคนต่างด้าว ตามแบบ บต.50 พร้อมแนบเอกสารประกอบการยื่นคําขออนุญาตทํางานตามแบบ อ.4 ระหว่างวันที่ 16 สิงหาคม 65 - 15 ตุลาคม 65 (ระยะเวลา 60 วัน) โดยนายทะเบียนจะออกใบรับคําขออนุญาตทํางาน เพื่อให้คนต่างด้าวใช้ใบรับคําขออนุญาตทํางานและใบเสร็จรับเงินคู่กัน เป็นหลักฐานแสดงว่าได้รับการผ่อนผันให้ทํางานได้ จนกว่าจะได้รับใบอนุญาตทํางานตามกฎหมายว่าด้วยการบริหารจัดการการทํางานของคนต่างด้าว
4. คนต่างด้าวใช้ใบรับคําขออนุญาตทํางานแทนคนต่างด้าวพร้อมกับใบเสร็จรับเงินค่าธรรมเนียม แสดงต่อเจ้าหน้าที่ เพื่อขึ้นทะเบียนเป็นผู้ประกันตนกับสํานักงานประกันสังคม
กรณีคนต่างด้าวที่ทํางานกับนายจ้างในกิจการที่ต้องขึ้นทะเบียนประกันสังคม ในระหว่างที่ยังไม่เกิดสิทธิประกันสังคมต้องซื้อประกันสุขภาพกับกระทรวงสาธารณสุข หรือซื้อประกันสุขภาพกับบริษัทประกันภัยเอกชน ซึ่งต้องได้รับสิทธิประโยชน์ไม่น้อยกว่าสิทธิประโยชน์ที่ได้รับจากการทําประกันสุขภาพกับกระทรวงสาธารณสุข
กรณีคนต่างด้าวทํางานกับนายจ้างในกิจการซึ่งได้รับการยกเว้นไม่ต้องขึ้นทะเบียนประกันสังคม จะต้องซื้อประกันสุขภาพกับกระทรวงสาธารณสุข และนําหลักฐานการทําประกันสุขภาพของคนต่างด้าวมายื่นต่อนายทะเบียน เพื่อรับการพิจารณาอนุญาตให้ทํางาน ไม่เกินวันที่ 13 กุมภาพันธ์ 66
5. นายจ้างนําคนต่างด้าวไปดําเนินการจัดเก็บข้อมูลอัตลักษณ์บุคคล ตรวจสุขภาพ 6 โรค จัดทําหรือปรับปรุงทะเบียนประวัติ ระหว่างวันที่ 16 สิงหาคม 65 - 13 กุมภาพันธ์ 66
ทั้งนี้ คนต่างด้าวซึ่งได้รับอนุญาตทํางานถึงวันที่ 13 กุมภาพันธ์ 66 แล้ว หากประสงค์จะทํางานต่อไป ต้องยื่นคําขอต่ออายุใบอนุญาตทํางานก่อนที่ใบอนุญาตทํางานจะสิ้นอายุ และยื่นขอตรวจลงตรา VISA ภายใน 13 กุมภาพันธ์ 66 โดยนายทะเบียน จะอนุญาตให้ทํางานคราวละ 1 ปี รวม 2 ครั้ง ครั้งแรกไม่เกิน 13 ก.พ. 67 ครั้งที่ 2 ไม่เกิน 13 ก.พ. 68
สําหรับนายจ้าง/สถานประกอบการที่ต้องการสอบถามข้อมูลเพิ่มเติมติดต่อได้ที่สํานักงานจัดหางานจังหวัด สํานักงานจัดหางานกรุงเทพมหานครพื้นที่ 1 – 10 หรือที่ไลน์ @Service_Workpermit หรือที่สายด่วนกระทรวงแรงงาน โทร.1506 กด 2 กรมการจัดหางาน ซึ่งมีการจัดล่ามในภาษากัมพูชา เมียนมา และอังกฤษ ให้บริการข้อมูลข่าวสาร และแนะนําวิธีการดําเนินการ